ครม.สั่งจำนำข้าว ได้ไม่จำกัดจำนวน
หักพาณิชย์ ครม.สั่งจำนำข้าวเปลือกนาปรังทุกเม็ด ตัดเงื่อนไขจำกัดวงเงินไม่เกิน 5 แสน
23 ก.พ. 2555

หักพาณิชย์ ครม.สั่งจำนำข้าวเปลือกนาปรังทุกเม็ด ตัดเงื่อนไขจำกัดวงเงินไม่เกิน 5 แสน
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) สัญจร จ.อุดรธานี มีมติเห็นชอบมาตรการรับจำนำข้าวเปลือกนาปรังปี 2555 โดยคงนโยบายรับจำนำข้าวเปลือกทุกเม็ดเช่นเดิมและทุกพันธุ์ข้าว รวมถึงพันธุ์ข้าวคุณภาพต่ำ 18 สายพันธุ์ เริ่ม 1 มี.ค.-15 ก.ย. 2555
กระทรวงพาณิชย์เสนอให้จำนำข้าวเปลือกโดยไม่จำกัดปริมาณ โดยคาดว่าข้าวเปลือกนาปรังปีการผลิตนี้จะมี 11.11 ล้านตัน แต่กำหนดให้จำกัดวงเงินที่เกษตรกรจะเข้าโครงการได้ไม่เกินรายละ 5 แสนบาท เพราะหากจำกัดไว้จะมีผู้ที่มีที่นาไม่เกิน 30 ไร่เท่านั้น 
ทั้งนี้ ในที่ประชุม ครม. นายธีระ วงศ์สมุทร รมว.เกษตรและสหกรณ์ นายปรีชา เร่งสมบูรณ์สุข รมว.ทรัพยากรธรรมชาติและสิ่งแวดล้อม และนายอำพน กิตติอำพน เลขาธิการ ครม. ไม่เห็นด้วยกับการจำกัดวงเงินเกษตรกรที่เข้าโครงการไม่เกิน 5 แสนบาท จึงให้ตัดเรื่องการจำกัดวงเงินเข้าร่วมโครงการออกไป และ ครม.กำชับว่าเพื่อป้องกันการทุจริต ขอให้หน่วยงานที่เกี่ยวข้องเข้มงวดในการขึ้นทะเบียนเกษตรกร และระมัดระวังในเรื่องการสวมสิทธิเกษตรกรด้วย
ครม.ยังมีมติให้กองทุนอ้อยและน้ำตาลทรายกู้เงินจากธนาคารเพื่อการเกษตรและสหกรณ์การเกษตร 1.5 หมื่นล้านบาท ในอัตราดอกเบี้ย 4.2% เพื่อช่วยเหลือชาวไร่อ้อยในฤดูกาลผลิต 2554/2555 ในอัตรา 154 บาทต่อตันอ้อย